
	Comisia pentru buget, finanţe şi bănci
	
	Bucureşti,  15 martie 2007      

Nr. 22/42


Biroul Permanent

al

Camerei  Deputaţilor

 
Vă înaintăm, alăturat, raportul asupra proiectului de Lege pentru modificarea şi completarea Ordonanţei Guvernului nr. 22/2002 privind executarea obligaţiilor de plată ale instituţiilor publice, stabilite prin titluri executorii, cu care comisia noastră a fost sesizată în fond cu adresa Biroului Permanent nr. PL.X.45 din 14 februarie 2007.
	PREŞEDINTE,

Mihai Nicolae Tănăsescu

	Bucureşti,    15 martie 2007

RAPORT

asupra proiectului de Lege pentru modificarea şi completarea Ordonanţei Guvernului nr. 22/2002 privind executarea obligaţiilor de plată ale instituţiilor publice, stabilite prin titluri executorii
Cu adresa nr. PL.X.45 din 14 februarie 2007, Biroul Permanent conform art. 95 din Regulamentul Camerei Deputaţilor, republicat, a sesizat pentru examinare şi avizare în fond, Comisia pentru buget, finanţe şi bănci cu proiectul de Lege pentru modificarea şi completarea Ordonanţei Guvernului nr. 22/2002 privind executarea obligaţiilor de plată ale instituţiilor publice, stabilite prin titluri executorii .
La întocmirea raportului s-au avut în vedere avizele Consiliului Legislativ, Comisiei juridice, de disciplină şi imunităţi, precum şi punctul de vedere al Guvernului.
Prezentul proiect de Lege are ca obiect de reglementare  modificarea şi completarea Ordonanţei Guvernului nr. 22/2002 privind executarea obligaţiilor de plată ale instituţiilor publice, stabilite prin titluri executorii, aprobată cu completări prin Legea nr. 288/2002, în sensul schimbării regimului juridic al executării obligaţiilor de plată ale instituţiilor publice.
Proiectul de Lege face parte din categoria legilor ordinare, potrivit art. 73 din Constituţia României, republicată.
La dezbaterea proiectului au participat, în conformitate cu prevederile art. 51 şi 52 din Regulamentul Camerei Deputaţilor: din partea Guvernului domnul Daniel Chiţoiu, preşedinte A.N.A.F., doamna Valerica Nistor, director general A.N.A.F. şi domnul senator Mihai Dumitrescu , în calitate de autor al proiectului de Lege.

La lucrările comisiei au participat 24 deputaţi, din totalul de 28 membri ai comisiei.

Raportul comisiei a fost adoptat cu unanimitate de voturi. 

Proiectul de Lege a fost adoptat de Senat în şedinţa din data de 8 februarie 2007.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a  Camerei Deputaţilor.
In urma dezbaterii proiectului de Lege, în şedinţa din data de 13 martie 2007, comisia propune supunerea spre dezbaterea şi adoptarea Plenului Camerei Deputaţilor a proiectului de Lege cu amendamentele prezentate în anexă.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


Intocmit,
Consilier: Mariana Bărdiţă

Expert: Florentina Rădoi

ANEXĂ

I. Amendamente admise

În urma dezbaterii, Comisia propune adoptarea proiectului de lege cu următoarele amendamente:
	Nr. crt.
	Textul aprobat de Senat
	Amendamente propuse de Comisie
	Motivaţie

	1.
	Lege pentru modificarea Ordonanţei Guvernului nr. 22/2002 privind executarea obligaţiilor de plată ale instituţiilor publice, stabilite prin titluri executorii
	
	

	2.
	Articol unic – Ordonanţa Guvernului nr. 22/2002 privind executarea obligaţiilor de plată ale instituţiilor publice, stabilite prin titluri executorii, publicată în Monitorul Oficial al României, Partea I, nr. 81 din 1 februarie 2002, se modifică şi se completează astfel:
	Art. I – Ordonanţa Guvernului nr. 22/2002 privind executarea obligaţiilor de plată ale instituţiilor publice, stabilite prin titluri executorii, publicată în Monitorul Oficial al României, Partea I, nr. 81 din 1 februarie 2002, se modifică şi se completează astfel:
	

	3.
	1. După alineatul (1) al articolului 1 se introduc două noi alineate, alin. (2) şi (3), cu următorul cuprins:

„(2) -  In cazul în care obligaţiile de plată pentru care există titlu executoriu nu au fost prevăzute în bugetele instituţiilor publice, executarea acestora se va face de la oricare titlu de cheltuială care nu a fost angajată până la data înfiinţării titlului executoriu.

(3) – Obligaţiile de plată în temeiul titlurilor executorii care nu au putut fi executate în cursul exerciţiului bugetar în care au fost înfiinţate, vor fi executate obligatoriu înaintea efectuării oricărei alte cheltuieli, în exerciţiul bugetar imediat următor. In acest sens, instituţiile publice vor aproba, prin bugete, titlurile de cheltuieli corespunzătoare obligaţiilor de plată.”
	1. Articolul 1 se modifică şi va avea următorul cuprins:

„Art. 1 – Creanţele stabilite prin titluri executorii în sarcina instituţiilor publice se achită din sumele aprobate prin bugetele acestora, de la titlurile de cheltuieli la care se încadrează obligaţia de plată respectivă.”
	Acest articol consacră un principiu reglementat de Legea nr. 500/2002 privind finanţele publice, potrivit căruia cheltuielile pot fi angajate numai de la capitolul de la care au fost angajate bugetar, la momentul în care a fost făcut angajamentul legal. 

	4.
	
	2. Articolul 2 se modifică şi va avea următorul cuprins:

Art. 2. -  Dacă executarea creanţei stabilite prin titluri executorii nu începe sau continuă din cauza lipsei de fonduri, instituţia debitoare este obligată ca, în termen de 6 luni, să facă demersurile necesare pentru a-şi îndeplini obligaţia de plată. Acest termen curge de la data la care debitorul a primit somaţia de plată comunicată de organul competent de executare, la cererea creditorului.

	Prin această prevedere să acordă un termen de graţie de 6 luni în care instituţia care datorează suma de bani stabilită în titlu executoriu trebuie să solicite fonduri, fie prin legea de aprobare a bugetului de stat, fie prin actul normativ de rectificare a bugetului de stat aprobat.

	5.
	
	3. Articolul 3 se modifică şi va avea următorul cuprins:

Art. 3 – In cazul în care instituţiile publice nu îşi îndeplinesc obligaţia de plată în termenul prevăzut la art. 2,  creditorul va putea solicita efectuarea executării silite potrivit Codului de procedură civilă şi/sau potrivit altor dispoziţii legale aplicabile în materie.
	Această modificare a fost propusă pentru a da posibilitatea creditorilor să îşi realizeze creanţa asupra instituţiilor publice care au calitate de debitor, în condiţii similare cu Codul de procedură civilă. 

	6.
	2. Articolul 4 se modifică şi va avea următorul cuprins:

Art. 4. – In procesul executării silite a sumelor datorate de către instituţiile publice în baza unor titluri executorii, trezoreria statului, în calitate de terţ poprit, se va supune, în acest caz, regulilor stabilite de Codul de procedură civilă.
	4. Articolul 4 se modifică şi va avea următorul cuprins:

Art. 4. – (1) Ordonatorii principali de credite bugetare au obligaţia să dispună toate măsurile ce se impun, inclusiv virări de credite bugetare, în condiţiile legii, pentru asigurarea în bugetele proprii şi ale instituţiilor din subordine a creditelor bugetare necesare pentru efectuarea plăţii sumelor stabilite prin titluri executorii.

(2) Virările de credite bugetare prevăzute la alin. (1) se pot efectua pe parcursul întregul an bugetar, prin derogare de la prevederile art. 47 din Legea nr. 500/2002 privind finanţele publice, cu modificările ulterioare, şi ale art. 49 din Legea nr. 273/2006 privind finanţele publice locale.

	Prin acest articol se introduc reglementări în ceea ce priveşte obligaţiilor ordonatorilor de credite şi regulile de efectuare a plăţilor acestora sume.

	7.
	
	5. După articolul 4 se introduce un articol nou, art. 5, cu următorul cuprins:

„Art. 5. – Creditorul şi debitorul pot conveni asupra altui termen decât cel prevăzut la art. 2, precum şi asupra unor alte condiţii de îndeplinire a oricăror obligaţii stabilite prin titlul executoriu.”
	Prin acest articol se oferă posibilitatea ca părţile să negocieze un alt termen decât cel reglementat de art.2, pentru a evita situaţiile în care nu se alocă sume suplimentare prin legea pentru aprobarea bugetului de stat sau nu are loc rectificarea bugetară în acest termen.

	8.
	
	Art. II – Executările silite privind obligaţiile de plată ale instituţiilor publice demarate în baza Ordonanţei Guvernului nr. 22/2002 privind executarea obligaţiilor de plată ale instituţiilor publice, stabilite prin titluri executorii, aprobată cu modificări prin Legea nr. 288/2002, în curs la data intrării în vigoare a prezentului act normativ, vor continua potrivit prevederilor prezentului act normativ.
	S-a propus reglementarea situaţiilor tranzitorii, separat de textele care modifică textul Ordonanţei Guvernului nr. 22/2002, pentru a se evita discriminările între executările demarate pe vechea lege şi cele care vor avea loc în temeiul modificărilor introduse prin prezenta lege.

